**ELŐTERJESZTÉS**

Bátaapáti Község Képviselő – testületének 2020. február 18-i

rendes/rendkívüli testületi ülésére

|  |  |
| --- | --- |
| Tárgy: | Ügyrendi Bizottság összehívása |
| Előterjesztő: | Krachun Szilárd polgármester |
| Előterjesztést készítette: | Füle Mária jegyzői megbízott |
| Előterjesztés száma: | 19 sz. |
| Az előterjesztés a jogszabályi feltételeknek megfelel: | igen |
| A döntéshez szükséges többség: | egyszerű/minősített |
| Döntési forma: | rendelet/határozat (normatív, hatósági, egyéb) |
| Az előterjesztést | nyílt ülésen kell/zárt ülésen kell/zárt ülésen lehet tárgyalni |
| Véleményezésre megkapta: | Krachun Szilárd polgármester |

**Tisztelt Képviselő-testület!**

Bátaapáti Község Önkormányzatának Szervezeti és Működési Szabályzatáról szóló 12/2013 (IX.27.) önkormányzati rendelet (a továbbiakban: SZMSZ) 2. melléklete értelmében az Ügyrendi Bizottság feladatai:

* összeférhetetlenségi ügyek vizsgálata,
* javaslatot tesz a polgármester bérfejlesztésére és külön jutalmára,
* nyilvántartja a polgármester és a képviselők vagyonnyilatkozatait,
* ellenőrzi a polgármester és a képviselők vagyonnyilatkozatait,
* véleményezi az önkormányzat vagyonával kapcsolatos előterjesztéseket.

A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 60. §-a értelmében a bizottság ülésének összehívására, működésére, nyilvánosságára, határozatképességére és határozathozatalára, döntésének végrehajtására, a bizottság tagjainak kizárására, a bizottság üléséről készített jegyzőkönyv tartalmára a képviselő-testületre vonatkozó szabályokat kell megfelelően alkalmazni azzal az eltéréssel, hogy a kizárásról a bizottság dönt, továbbá a jegyzőkönyvet a bizottság elnöke és egy tagja írja alá. Ennek megfelelően az Ügyrendi Bizottságnak is évente legalább hat ülést kell tartania.

A Tolna Megyei Kormányhivatal az Mötv. 132. § (1) bekezdés a) pontjában biztosított hatáskörében eljárva törvényességi felhívással élt.

A Tolna Megyei Kormányhivatal 2020. február 11. napján érkezett, TOB/22/254-1/2020. ügyiratszámú törvényességi felhívása szerint 2019. évben az Ügyrendi Bizottság csak egy a 2019. február 26-ai üléséről készült jegyzőkönyvet terjesztett a Kormányhivatal elé, így nem állapítható meg, hogy az SZMSZ 2. mellékletében rögzített feladatainak eleget tett-e, így mulasztásban megnyilvánuló jogszabálysértés valósult meg.

A törvényességi felhívásban 2020. március 15-i határidő tűzésével a jogszabálysértés megszüntetésre hívta fel a Bizottság figyelmét a Kormányhivatal.

Az Mötv. 61. § (1) bekezdése értelmében a polgármester indítványára a bizottságot össze kell hívni az indítvány kézhezvételétől számított nyolc napon belül.

A fentiek értelmében kérem az Ügyrendi Bizottság elnökét, hogy a Bizottságot összehívni szíveskedjen, a törvényességi felhívást tárgyalja meg, valamint gondoskodjon az abban foglalt jogszabálysértések megszüntetéséről.

Kérem a tisztelt Képviselő-testületet, hogy a törvényességi felhívást vitassa meg és az alábbi határozati javaslatot fogadja el.

**Határozati javaslat:**

Bátaapáti Község Önkormányzatának Képviselő-testülete a Tolna Megyei Kormányhivatal TOB/22/254-1/2020. számú törvényességi felhívását megtárgyalta és felhívja az Ügyrendi Bizottság figyelmét, hogy Bátaapáti Község Önkormányzata Képviselő-testületének a Szervezeti és Működési Szabályzatáról szóló 12/2013. ( IX.27.) önkormányzati rendelete 2. mellékletében rögzített feladatainak tegyen eleget.

Bátaapáti, 2020. február 12.

Krachun Szilárd sk.

polgármester